גמר ליגת האלופות 2002
הדרך אל הגמר > באייר לברקוזן

לברקוזן התקדמה לשלב הבתים בסיומו של מפגש כפול מול הכוכב האדום בלגרד. לאחר שוויון 0-0 במשחק הראשון בבלגרד, ניצחה לברקוזן בבאיי ארנה, אצטדיונה הביתי, בתוצאה 0–3, עם צמד שערים של אוליבר נויביל.
בהגרלת שלב הבתים הראשון שובצה לברקוזן לבית ו', לצידן של ברצלונה, אולימפיק ליון ופנרבחצ'ה. לברקוזן הרשימה עם שלושה ניצחונות בסיבוב הראשון, כולל 1–2 ביתי מול ברצלונה, לאחר שהספרדים כבר הובילו 0–1 במחצית. עם פתיחת הסיבוב השני הפסידה לברקוזן באותה תוצאה לברצלונה בספרד, בדרך לניצחון נוסף (1–2 בחוץ מול פנרבחצ'ה) והפסד נוסף (2–4 ביתי לליון). לברקוזן העפילה לשלב הבתים השני מהמקום השני בבית.
| שלב הבתים הראשון - באייר לברקוזן> קבוצה | שלב הבתים הראשון - באייר לברקוזן> משחקים | שלב הבתים הראשון - באייר לברקוזן> ניצחונות | שלב הבתים הראשון - באייר לברקוזן> תיקו | שלב הבתים הראשון - באייר לברקוזן> הפסדים | שלב הבתים הראשון - באייר לברקוזן> שערי זכות | שלב הבתים הראשון - באייר לברקוזן> שערי חובה | שלב הבתים הראשון - באייר לברקוזן> הפרש שערים | שלב הבתים הראשון - באייר לברקוזן> נקודות |
| --- | --- | --- | --- | --- | --- | --- | --- | --- |
| ספרד ברצלונה | 6 | 5 | 0 | 1 | 12 | 5 | 7+ | 15 |
| גרמניה באייר לברקוזן | 6 | 4 | 0 | 2 | 10 | 9 | 1+ | 12 |
| צרפת אולימפיק ליון | 6 | 3 | 0 | 3 | 10 | 9 | 1+ | 9 |
| טורקיה פנרבחצ'ה | 6 | 0 | 0 | 6 | 3 | 12 | 9- | 0 |
בשלב הבתים השני, הוגרלה לבית ד' יחד עם ארסנל, יובנטוס ודפורטיבו לה קורוניה, נציגה אחת לכל אחת מארבע הליגות ביבשת. לברקוזן פתחה את הבית בתבוסה בטורינו, 0-4 ליובנטוס, אך התעשתה עם ניצחון ביתי 0–3 על לה קורוניה. במשחק ביתי נוסף היא נפרדה בשוויון 1-1 מול ארסנל. עם פתיחת הסיבוב השני שוב ספגה תבוסה, 1-4 בחוץ לארסנל, בדרך לצמד ניצחונות 1–3, על יובנטוס בבית ועל לה קורוניה בחוץ. הניצחון הכפול על הספרדים הקנה לקבוצה את המקום הראשון בבית לאחר שהקבוצות סיימו בשוויון נקודות, למרות פער השערים הנחות של הגרמנים.
| שלב הבתים השני - באייר לברקוזן> קבוצה | שלב הבתים השני - באייר לברקוזן> משחקים | שלב הבתים השני - באייר לברקוזן> ניצחונות | שלב הבתים השני - באייר לברקוזן> תיקו | שלב הבתים השני - באייר לברקוזן> הפסדים | שלב הבתים השני - באייר לברקוזן> שערי זכות | שלב הבתים השני - באייר לברקוזן> שערי חובה | שלב הבתים השני - באייר לברקוזן> הפרש שערים | שלב הבתים השני - באייר לברקוזן> נקודות |
| --- | --- | --- | --- | --- | --- | --- | --- | --- |
| גרמניה באייר לברקוזן | 6 | 3 | 1 | 2 | 11 | 11 | 0 | 10 |
| ספרד דפורטיבו לה קורוניה | 6 | 3 | 1 | 2 | 7 | 6 | 1+ | 10 |
| אנגליה ארסנל | 6 | 2 | 1 | 3 | 8 | 8 | 0 | 7 |
| איטליה יובנטוס | 6 | 2 | 1 | 3 | 7 | 8 | 1- | 7 |
ברבע הגמר פגשה לברקוזן את ליברפול מאנגליה. במשחק הראשון באצטדיון אנפילד, גברה ליברפול על לברקוזן משער ניצחון של סמי הופייה על סף סיום המחצית. הגומלין בלברקוזן היה מלא תהפוכות. לברקוזן עלתה ליתרון ראשונה, אך ליברפול השיגה את השוויון שלוש דקות להפסקה, ובכך קבעה שלברקוזן תצטרך להשיג ניצחון בהפרש של שני שערים על מנת להעפיל. שני שערים בתוך ארבע דקות קבעו 1–3 ללברקוזן בדקה ה-68, שהיה מספיק לה כדי להעפיל, אך שער שוויון בדקה ה-79 החזיר את יתרון שערי החוץ לליברפול. שש דקות לסיום קבע לוסיו את תוצאת המשחק, 2-4 שמעלה את לברקוזן לחצי הגמר.
בחצי הגמר פגשה לברקוזן קבוצה נוספת מהפרמייר ליג, מנצ'סטר יונייטד. במשחק הראשון באולד טראפורד, יונייטד הובילה פעמיים, אך פעמיים הצליחה לברקוזן למצוא את השוויון, כשמיכאל באלאק איזן ל-1-1, ואוליבר נויביל משווה בשנית רבע שעה לסיום המשחק, וקובע את תוצאת הסיום, 2-2. בגומלין בבאיי ארנה שוב יונייטד עלתה ליתרון ראשונה, אך שער שוויון של נויביל בתוספת הזמן של המחצית הראשונה קבע את תוצאת המשחק, שוויון 1-1. על אף שלא הושגה הכרעה בשני המשחקים, לברקוזן עלתה לגמר הראשון בתולדותיה, בזכות עדיפות בשערי חוץ.